Tann 9. januar 2015 møttust umboð fyri føroysku, grønlendsku og donsku lærdu háskúlarnar, ið eru farnir upp í north 2 north samstarvsætlanina, fyri fyrstu ferð á einum fundi, ið var hildin á Roskilde Universitet. North 2 north samstarvið er liður í UArctic samtakinum, og umframt seks lærdar háskúlar úr danska ríkinum, taka lærdir háskúlar frá øðrum arktiskum londum eisini lut í samstarvsætlanini, ið leggur dent á skiftisvirksemi millum luttakandi útbúgvingarstovnarnar. Fíggjarligur stuðul frá north 2 north kann veitast bæði lesandi, ið hava heimstað á einum av luttakandi stovnunum, og lesandi, ið ynskja at vitja ein av luttakandi stovnunum. Sambært danskari lóg kunnu lesandi einans sleppa undan lestrargjaldi, um ein tvílandasáttmáli er millum heima- og vertsstovnin. Stuðul kann veitast fulltíðarlesandi frá donskum, grønlendskum og føroyskum útbúgvingarstovnum, sum eru við í north 2 north samtakinum, ið ynskja at lesa á øðrum north 2 north stovnum, umframt at hann kann veitast lesandi frá øðrum north 2 north limastovnunum, ið ynskja at lesa á einum av donsku, grønlendsku ella føroysku stovnunum. Til ber eisini at søkja um stuðul til skiftisvirksemi millum stovnarnar í danska ríkinum, men í hesum føri er tað betri, um søkt verður aðrastaðni, til dømis frá Nordplus. Umsóknarfreistin er 15. februar 2016. Skiftisvirksemið skal vera millum lestrarhálvurnar um heystið 2016 og várið 2017. Lesandi á øllum hægri lestrarstigum kunnu søkja um stuðul (Bachelor, Master og PhD). Skiftisvirksemið kann vara millum eina viku (kanningarferð, luttøka á ráðstevnu ella líknandi) og eitt heilt lestrarár (skiftislesnaður), ið leggur dent á eitt arktiskt evni.